Predlog SKLEP SVETA o predložitvi predloga za vključitev dodatnih kemikalij v Prilogo A k Stockholmski konvenciji o obstojnih organskih onesnaževalih v imenu Evropske unije /* COM/2013/0131 final - 2013/0073 (NLE) */





OBRAZLOŽITVENI MEMORANDUM 1. OZADJE PREDLOGA Stockholmska konvencija o obstojnih organskih onesnaževalih (v nadaljnjem besedilu: Konvencija), odobrena s Sklepom Sveta 2006/507/ES[1], je začela veljati 17. maja 2004. Cilj Konvencije je zaščititi zdravje ljudi in okolje pred obstojnimi organskimi onesnaževali. Konvencija zagotavlja na previdnostnem načelu temelječi okvir za odpravo proizvodnje, uporabe, uvoza in izvoza trenutno dvaindvajsetih prednostnih obstojnih organskih onesnaževal, za varno ravnanje z njimi, njihovo odstranjevanje in odpravo ali zmanjšanje izpustov nekaterih nenamernih obstojnih organskih onesnaževal. Uredba (ES) št. 850/2004 o obstojnih organskih onesnaževalih[2] v okviru prava Unije izvaja obveznosti iz Konvencije in Protokola h Konvenciji iz leta 1979 o onesnaževanju zraka na velike razdalje prek meja (v nadaljnjem besedilu: Protokol), odobrenega s Sklepom Sveta št. 259/2004/ES[3]. Člen 8(1) Konvencije določa, da lahko katera koli pogodbenica Sekretariatu predloži predlog za uvrstitev kemikalije v Prilogo A, B ali C h Konvenciji, ki ga bo pregledal Odbor za pregled obstojnih organskih onesnaževal v skladu s členom 8(3) in (4). Predlog vsebuje informacije, določene v Prilogi D. Postopek za sprejetje sprememb prilog je urejen s členom 22 Konvencije. Glede na razpoložljive znanstvene informacije in poročila o pregledu ter ob upoštevanju meril za pregled iz Priloge D h Konvenciji kaže dikofol lastnosti obstojnih organskih onesnaževal. Dikofol ni bil vključen[4] kot aktivna snov v Prilogo I k Direktivi 91/414/EGS z dne 15. julija 1991 o dajanju fitofarmacevtskih sredstev v promet[5]. Poleg tega dikofol ni bil vključen[6] v Prilogo I ali IA k Direktivi 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet[7]. Zato sta se dajanje v promet in uporaba snovi v EU že prenehala ali zelo zmanjšala. EU je leta 2008 na podlagi profila tveganja in zbirnega poročila za dikofol[8], ki ga je pripravila Nizozemska, imenovala dikofol za uvrstitev na seznam kot obstojno organsko onesnaževalo v okviru Protokola. Poleg tega je Odbor za pregled obstojnih organskih onesnaževal dikofol ocenil kot morebitno alternativo za endosulfan. Odbor za pregled obstojnih organskih onesnaževal na podlagi te ocene meni, da dikofol izpolnjuje merila iz Priloge D h Konvenciji in se zato lahko šteje za obstojno organsko onesnaževalo. Ni pa mogoče izključiti dejstva, da se dikofol še vedno proizvaja, uporablja ali v znatnih količinah nenamerno izpušča v drugih državah. Nujno je ukrepanje na širši mednarodni ravni, saj ukrepi, sprejeti na nacionalni ravni ali ravni Unije, zaradi možnosti za prenos te kemikalije v okolju na velike razdalje ne zadostujejo za zagotavljanje visoke stopnje varstva okolja in zdravja ljudi. Glede na naslednje srečanje Odbora za pregled obstojnih organskih onesnaževal, ki bo oktobra 2013, je primerno, da Komisija v imenu Unije Sekretariatu Stockholmske konvencije predloži predlog za vključitev dikofola na seznam v Prilogo A. To pomeni, da bi bilo treba v imenu Unije sprejeti stališče v smislu člena 218(9) PDEU. 2013/0073 (NLE) Predlog SKLEP SVETA o predložitvi predloga za vključitev dodatnih kemikalij v Prilogo A k Stockholmski konvenciji o obstojnih organskih onesnaževalih v imenu Evropske unije SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 191(1) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Unija je dne 16. novembra 2004 ratificirala Stockholmsko konvencijo o obstojnih organskih onesnaževalih (v nadaljnjem besedilu: Konvencija) s Sklepom Sveta 2006/507/ES z dne 14. oktobra 2004 o sklenitvi, v imenu Evropske skupnosti, Stockholmske konvencije o obstojnih organskih onesnaževalih[9]. (2) Kot pogodbenica Konvencije lahko Unija daje predloge za spremembo prilog h Konvenciji. Priloga A h Konvenciji navaja obstojna organska onesnaževala, ki jih je treba odpraviti. (3) Glede na razpoložljive znanstvene informacije in poročila o pregledu ter ob upoštevanju meril za pregled iz Priloge D h Konvenciji kaže dikofol lastnosti obstojnih organskih onesnaževal. (4) EU je dikofol imenovala kot morebitno obstojno organsko onesnaževalo v okviru Protokola h Konvenciji iz leta 1979 o onesnaževanju zraka na velike razdalje prek meja. Poleg tega glede na predhodno oceno, ki jo je Odbor za pregled obstojnih organskih onesnaževal izvedel v okviru ugotavljanja alternativ za endosulfan, dikofol izpolnjuje merila, določena v Prilogi D h Konvenciji. (5) Dajanje v promet in uporaba dikofola sta se v Uniji že prenehala. Ni mogoče izključiti, da se snov še vedno proizvaja, uporablja ali znatno nenamerno izpušča v tretjih državah. (6) Nujno je ukrepanje na širši mednarodni ravni, saj ukrepi, sprejeti na nacionalni ravni ali ravni Unije, zaradi možnosti za prenos dikofola v okolju na velike razdalje ne zadostujejo za zagotavljanje visoke stopnje varstva okolja in zdravja ljudi. (7) Unija bi zato morala predložiti predlog Sekretariatu Konvencije za uvrstitev dikofola v Prilogo A h Konvenciji − SPREJEL NASLEDNJI SKLEP: Člen 1 1. Unija predloži predlog za uvrstitev dikofola (številka CAS: 115-32-2) v Prilogo A k Stockholmski konvenciji o obstojnih organskih onesnaževalih (Konvencija). 2. Komisija Sekretariatu Konvencije sporoči predlog v imenu Unije z vsemi zahtevanimi informacijami v skladu s Prilogo D h Konvenciji. Člen 2 Ta sklep začne veljati z dnem sprejetja. V Bruslju, Za Svet Predsednik [1] UL L 209, 31.7.2006, str. 1. [2] UL L 158, 30.4.2004, str. 7. [3] UL L 81, 19.3.2004, str. 35. [4] Odločba Komisije (2008/764/ES) z dne 30. septembra 2008 o nevključitvi dikofola v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov (UL L 262, 1.10.2008, str. 40). [5] UL L 230, 19.8.1991, str. 1. [6] Uredba Komisije (ES) št. 1451/2007 z dne 4. decembra 2007 o drugi fazi desetletnega delovnega programa iz člena 16(2) Direktive 98/8/ES Evropskega parlamenta in Sveta o dajanju biocidnih pripravkov v promet (UL L 325, 11.12.2007, str. 3). [7] UL L 123, 24.4.1998, str. 1. [8] Na voljo na spletni strani: http://www.unece.org/fileadmin/DAM/env/lrtap/TaskForce/popsxg/2008/Dicofol_RA%20dossier_proposal%20for%20submission%20to%20UNECE%20POP%20protocol.pdf. [9] UL L 209, 31.7.2006, str. 1.